《甲午六月二十二日闻四龙挂空中大雨》
明代·程敏政

迅雷殷殷声动地，一阵灵风送阴气。忽见四龙垂半空，头角犹在乌云中。

三龙蜿蜒只摇尾，一龙爪欲翻海水。须臾分向东西行，大雨飒飒如盆倾。

奇观最是神龙变，卧病空床不相见。坐闻客语心茫然，叶公之图人浪传。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。